დანართი №1
დამტკიცებულია:
ტყიბულის მუნიციპალიტეტის საკრებულოს
2026  წლის  29 ოქტომბრის  საკრებულოს სხდომაზე

ა(ა)იპ „ტყიბულის მუნიციპალიტეტის ტურიზმის საინფორმაციო ცენტრი“

2026 წლის საქმიანობის ანგარიში
ა(ა)იპ „ტყიბულის მუნიციპალიტეტის ტურიზმის საინფორმაციო ცენტრი“ (საიდენტიფიკაციო კოდი 419623848) 2023 წლის 29 ივნისს დაფუძნდა. ორგანიზაციის ამოცანაა მუნიციპალიტეტის ტურისტული პოტენციალის შესწავლა, ადგილობრივი ტურისტული რესურსებისა და მომსახურებების შესახებ ინფორმაციის მოძიება-განახლება, ვიზიტორთა ინფორმირება და ტყიბულის ცნობადობის ამაღლების ხელშეწყობა. საქმიანობა ფინანსდება მუნიციპალიტეტის ბიუჯეტით, პროგრამული კოდის 07 01 ფარგლებში.
2026 წელი ორგანიზაციისთვის იყო როგორც მიმდინარე ტურისტული - საინფორმაციო საქმიანობის, ისე მართვისა და სამომავლო ფუნქციების გადახედვის პერიოდი. წლის მეორე ნახევარში მთავარი ყურადღება დაეთმო სტრუქტურის მოწესრიგებას, ფინანსური რესურსის შესაბამისობაში მოყვანას საშტატო საჭიროებებთან, პროექტული საქმიანობის გაძლიერებასა და ახალი ორგანიზაციული მოდელის მომზადებას.
2026 წლის განმავლობაში გაწეული საქმიანობა
1. ტურიზმის პოპულარიზაციისა და საინფორმაციო უზრუნველყოფის მიმართულებით ცენტრმა განაგრძო მუნიციპალიტეტის ტურისტული შესაძლებლობების წარმოჩენაზე ორიენტირებული პროგრამული საქმიანობა. 2026 წლის საქმიანობის წარმოდგენილი ფინანსური დოკუმენტებით დასტურდება ტურისტული ცნობადობის ხელშემწყობი ღონისძიებების ფინანსური მხარდაჭერა, მათ შორის „ტყიბულქალაქობის“ ფარგლებში. რასთან დაკავშირებითაც, 2026 წლის 24 აგვისტოს საბიუჯეტო ცვლილების ფარგლებში გაიწერა 9 050 ლარი. თანხა განკუთვნილი იყო მხატვრების მომსახურების, ბუკლეტების ბეჭდვისა და ტენტების ქირავნობისთვის. ღონისძიებითი აქტივობების მსგავსი მხარდაჭერა ემსახურებოდა ქალაქის პოპულარიზაციასა და ადგილობრივი ტურისტული ინტერესის წახალისებას. 
2. შენარჩუნდა ცენტრის ციფრული საინფორმაციო მხარდაჭერა.  2026 წლის ივლისში ვებგვერდის მომსახურებისთვის გადახდილია 996 ლარი. ვებრესურსის შენარჩუნება მნიშვნელოვანია ერთიან სივრცეში ტურისტული ინფორმაციის ხელმისაწვდომობისთვის, მისი ეფექტიანობის სრულფასოვანი შეფასებისთვის საჭიროა განახლებული მასალებისა და ვებგვერდის სტატისტიკის დამატება.
3. ადამიანური რესურსებისა და ადმინისტრირების მიმართულებით წლის მეორე ნახევარში განხორციელდა ხელმძღვანელობის ცვლილება და საშტატო სტრუქტურის განახლება. უჩა ჩიტიძე ცენტრის დირექტორად დაინიშნა 2026 წლის 27 აგვისტოდან. 
4. პროექტებისა და საგრანტო თანამშრომლობის მიმართულებით მნიშვნელოვანი შედეგია სსიპ ახალგაზრდობის სააგენტოს კონკურსში „ახალგაზრდული ცენტრებისა და სივრცეების განვითარება“ პროექტის - „ტყიბულის ვიზუალური ხელოვნებისა და ინოვაციების სკოლის ახალგაზრდული ტექნოლოგიური ლაბორატორიის გაძლიერება“ - გამარჯვება. განაცხადში მოთხოვნილი თანხაა 16 599 ლარი. პროექტის მიზანია ინოვაციების სკოლის ტექნიკური ბაზის გაძლიერება ორი 3D პრინტერით, 3D სკანერით, ლაზერული გრავირების დანადგარით, ლეპტოპითა და 3D ბეჭდვის მასალებით. პროექტის გეგმით გათვალისწინებულია სულ მცირე 300 ბავშვისა და ახალგაზრდის ჩართვა სკოლის ბაზაზე, მათ შორის 100 ნაკლები შესაძლებლობების მქონე ბენეფიციარი.
ორგანიზაციული განვითარება და სამომავლო გარდაქმნა
2026 წლის მეორე ნახევარში დაიწყო ცენტრის ფუნქციური გარდაქმნის კონცეფციაზე მუშაობა. განიხილება არსებული ა(ა)იპ-ის განვითარება სახელწოდებით - ა(ა)იპ „ტყიბულის მუნიციპალიტეტის პროექტების მართვისა და ინოვაციური ტექნოლოგიების ცენტრი“. ინიციატივის მიზანია მუნიციპალიტეტში საგრანტო შესაძლებლობების მოძიების, პროექტების მომზადებისა და კოორდინაციის, საერთაშორისო პარტნიორებთან და დონორებთან ურთიერთობის, სტრატეგიული დოკუმენტების მხარდაჭერისა და ინოვაციური ტექნოლოგიების განვითარების ერთ ორგანიზაციულ სივრცეში თავმოყრა.
კონცეფციის მიხედვით, ახალ ცენტრს უნდა დაუკავშირდეს ინოვაციური ტექნოლოგიების მიმართულება. ამგვარი მოდელი შესაძლებლობას შექმნის, რომ საგრანტო პროექტის მომზადება, დაფინანსების მოზიდვა და ტექნოლოგიურ საგანმანათლებლო სივრცეში მისი პრაქტიკული გამოყენება ურთიერთდაკავშირებულ პროცესებად ჩამოყალიბდეს. 
ბიუჯეტი და ფინანსური მიმოხილვა
ცენტრის ფინანსური უზრუნველყოფის ძირითადი წყაროა მუნიციპალიტეტის ბიუჯეტიდან მიღებული სუბსიდია. 2026 წლის განმავლობაში ბიუჯეტი დაკორექტირდა ორგანიზაციის საჭიროებების შესაბამისად. შეთანხმებული ფინანსური მიმოხილვის თანახმად, მიმდინარე წლიური ბიუჯეტი შეადგენს 104 000 ლარს, საიდანაც შრომის ანაზღაურებისთვის გათვალისწინებულია 85 804 ლარი, ხოლო სხვა მიმდინარე დანიშნულებებისთვის - 18 196 ლარი. 
ახალი საშტატო განრიგის მიხედვით, შვიდი დაკავებული შტატის თვიური სახელფასო ხარჯი 11 658 ლარია. 

დასკვნა
2026 წლის ანგარიშგების პერიოდი ხასიათდება მუნიციპალური ტურიზმის საინფორმაციო ცენტრის ადმინისტრაციული გაძლიერებითა და ახალი პროექტული მიმართულების ფორმირებით. საანგარიშო პერიოდში განხორციელდა საკადრო და ფინანსური სტრუქტურის განახლება, შენარჩუნდა ტურიზმის პოპულარიზაციის მხარდამჭერი საქმიანობა და მომზადდა ცენტრის ფუნქციური განვითარების კონცეფცია. ახალგაზრდობის სააგენტოს კონკურსში მიღწეული საგრანტო წარმატება ცხადყოფს, რომ მუნიციპალიტეტს აქვს შესაძლებლობა თანამედროვე საგანმანათლებლო და ტექნოლოგიური ინიციატივებისთვის დამატებითი რესურსი მოიძიოს.
შემდგომი ეტაპის მთავარი საზომი იქნება არა მხოლოდ ორგანიზაციული ცვლილების განხორციელება, არამედ მისი შედეგიანობა: მომზადებული და დაფინანსებული პროექტები, პარტნიორული თანამშრომლობები, ახალგაზრდებისთვის ხელმისაწვდომი ტექნოლოგიური სერვისები და საბიუჯეტო რესურსის გამჭვირვალე გამოყენება.

